C 421/36
FI
Euroopan unionin virallinen lehti
4.11.2022
LIITE 1
Synergiat EU:n missioiden kanssa
Ilmastonmuutokseen sopeutumista koskeva EU:n missio Ilmastonmuutokseen sopeutumista koskevan mission tarkoituksena on tukea vähintään 150:tä Euroopan aluetta, paikallis­ viranomaista ja yhteisöä niiden pyrkimyksissä saavuttaa ilmastokestävyys vuoteen 2030 mennessä.
Mission puitteissa tarjotaan yleistä tukea alueille, paikallisviranomaisille ja yhteisöille, jotta ne voivat paremmin ymmärtää ilmastoon liittyviä riskejä ja mahdollisuuksia, valmistautua niihin ja hallita niitä.
Lisäksi nopeutetaan alueiden, paikallisviranomaisten ja yhteisöjen siirtymistä kohti ilmastokestävyyttä ja toteutetaan vähintään 75 laajamittaista ilmastonmuutokseen sopeutumista koskevaa demonstrointia paikan päällä.
Jäsenvaltioiden, alueiden ja paikallisviranomaisten osallistuminen tämän mission toteuttamiseen on ratkaisevan tärkeää, koska ne ovat keskeisiä muutoksen tekijöitä.
Ne voivat myös ottaa käyttöön uusia teknologioita, tehdä kokeiluja innovatiivisilla ratkaisuilla, joilla vastataan paikallisiin tarpeisiin, ja auttaa eri sidosryhmiä ilmastokestävyyden saavuttamisessa.
Mission tavoitteet ovat yhdenmukaisia EAKR:n toimintapoliittisten tavoitteiden (1) kanssa.
Niillä pyritään luomaan kilpailukykyisempi ja älykkäämpi Eurooppa edistämällä innovatiivisia ja älykkäitä taloudellisia muutoksia sekä alueellisia tieto- ja viestintäteknisiä yhteyksiä.
Missiolla edistetään myös politiikkatavoitteena olevaa vihreämpää, vähähiiliseen ja viime kädessä hiilineutraaliin talouteen siirtyvää sekä sopeutumiskykyisempää Eurooppaa.
Tähän pyritään edistämällä puhdasta ja oikeudenmukaista energiasiirtymää, vihreitä ja sinisiä investointeja, kiertotaloutta, ilmastonmuutoksen hillitsemistä ja ilmastonmuutokseen sopeutumista, riskien ennaltaehkäisyä ja hallintaa sekä kestävää kaupunkiliikennettä.
Näiden painopisteiden mukaista rahoitusta voitaisiin ottaa käyttöön esimerkiksi ilmastonmuutokseen sopeutumista koskevien ratkaisujen laajentamiseksi hyödyntämällä synergioita Horisontti Eurooppa -puiteohjelman varojen kanssa.
Alueet ja paikallisviranomaiset voivat myös allekirjoittaa mission peruskirjan ja ilmaista näin halukkuutensa tehdä yhteistyötä ja koordinoida toimintaansa muiden allekirjoittajien kanssa niin, että ne voivat ottaa käyttöön resursseja ja kehittää toimia omilla alueillaan ilmastonmuutokseen sopeutumista koskevien tavoitteidensa saavuttamiseksi.
Mission toteuttamisfoorumi tukee alueita ja paikallisviranomaisia esimerkiksi tarjoamalla niiden käyttöön tietämystä ja teknistä apua.
Rahoitusta on saatavilla Horisontti Eurooppa -puiteohjelman työohjelmista ilmastonmuutokseen sopeutumista koskeviin tutkimus- ja innovointihankkeisiin, jotka voitaisiin toteuttaa hyödyntämällä mahdollisia synergioita EAKR:n kanssa.
Syöväntorjuntaa koskeva EU:n missio Syöväntorjuntamissio liittyy EU:n syöväntorjuntasuunnitelmaan.
Näillä kahdella on tarkoitus parantaa vuoteen 2030 mennessä yli kolmen miljoonan ihmisen elämää ehkäisemällä ja hoitamalla syöpäsairauksia, pidentämällä syöpäpotilaiden elämää ja parantamalla potilaiden ja heidän perheidensä elämänlaatua.
Tämä yleistavoite vastaa EAKR:n toimintapoliittista tavoitetta sosiaalisemmasta ja osallistavammasta Euroopasta.
Digitaalisten infrastruktuurien luomisella aiotaan tukea syöväntorjuntaa koskevaa tutkimusta ja innovointia.
UNCAN.eufoorumi kerää erityyppisiä tietoja eri lähteistä.
Virtuaalinen Euroopan syöpäpotilaiden digitaalinen keskus antaa syöpäpotilaille ja syövästä selvinneille mahdollisuuden tallentaa terveystietonsa ja saada tietoa.
Kattavia syöpäinfrast­ ruktuureja tuetaan, jotta voidaan puuttua eriarvoisuuteen korkealaatuisen syöpähoidon saatavuudessa esimerkiksi vahvistamalla tutkimusvalmiuksia ja luomalla verkosto jäsenvaltioiden ja alueiden välille.
Jäsenvaltioiden, alueiden ja paikallisviranomaisten osallistuminen on ratkaisevan tärkeää suunniteltujen toimien toteuttamisessa, koska ne ovat ensisijaisesti vastuussa terveydenhoitojärjestelmiensä organisoinnista.
Esimerkiksi varhaisen seulonnan tai innovatiivisten syöpähoitojen saatavuuden parantaminen edellyttää suuria investointeja infrastruktuuriin, laitteisiin, digitalisaatioon, terveydenhoitohenkilöstöön ja uusiin hoitomalleihin, joista esimerkkinä etälääketieteen ratkaisut potilaiden tavoittamiseksi maaseudulla ja syrjäisillä alueilla.
EAKR:llä on merkittävä rooli syöväntorjunnan parantamisessa.
Monilla alueilla on älykkään erikoistumisen strategioita terveydenhoitoalalla, syöpä mukaan lukien.
Olemassa olevilla hankkeilla on valtava potentiaali edistää mission tavoitteiden saavuttamista.
Alueita kannustetaan yhdenmukaistamaan toimiaan EU:n painopisteiden kanssa ja tekemään lisäinves­ tointeja tutkimukseen ja innovointiin suuntaamalla älykkään erikoistumisen painopisteitä syöpää koskevaan innovointiin.
Myös Interreg voi tukea toisesta maasta terveydenhuoltoa hakevia syöpäpotilaita vahvistamalla rajat ylittävää, kansainvälistä ja alueiden välistä yhteistyötä.
(1) Euroopan parlamentin ja neuvoston asetus (EU) 2021/1058, annettu 24 päivänä kesäkuuta 2021, Euroopan aluekehitysrahastosta ja koheesiorahastosta, 3 artikla.